Stampa t-test tal-qari ... It-Tmintax-il Ġimgħa taż-Żmien ta' Matul is-Sena Għax kibru ħtijietek jien ġibt dan fuqek. Araw, se nbiddel ix-xorti ta' tined Ġakobb. Ġer 30, 1-2.12-15.18-22 Qari mill-Ktieb tal-Profeta Ġeremija Il-kelma li ġiet lil Ġeremija mill-Mulej: "Dan jgħid il-Mulej Alla ta' Iżrael: ikteb fi ktieb il-kliem kollu li għedtlek. Ma hemmx fejqan għalik; il-ġerħa tiegħek ma tiddewwiex. Ma hemmx min jieħu f'idejh il-kawża tiegħek; għal ġerħitek m'għandekx duwa u fejqan. Ħbiebek kollha nsewk, mhumiex ifittxuk. Għax minħabba l-kotra ta' dnubietek sawwattek bħallikieku kont l-għadu tiegħek, widdibtek bl-aħrax, għax kibru qatigħ ħtijietek. Għalfejn tgħajjat bil-ġerħa tiegħek? Ma tfiqx mit-tbenġil tiegħek; minħabba l-kotra ta' dnubietek; għax kibru ħtijietek jien ġibt dan fuqek. Hekk jgħid il-Mulej: Araw, se nbiddel ix-xorti ta' tined Ġakobb, se nħenn għall-għerejjex tiegħu. Il-belt tinbena fuq l-għolja tagħha; jerġa' jitla' l-palazz fejn kien, u minnhom joħroġ għana ta' radd il-ħajr u għana ta' ferħ. Inkattarhom, u ma jkunux ftit; inkabbarhom u ma jiċkinux. U wliedhom ikunu bħal qabel, u quddiemi tinġabar ġemgħathom. Jien nikkastiga l-għakkiesa tagħhom. U l-prinċep tagħhom ikun wieħed minnhom; u l-mexxej tagħhom joħroġ minn nofshom. Jien irressqu lejja u hu jersaq lejja; għax min se jissogra jersaq lejja minn rajh? Oraklu tal-Mulej. U intom tkunu l-poplu tiegħi, u jien inkun l-Alla tagħkom. Il-Kelma tal-Mulej R/. Irroddu ħajr lil Alla Salm 101 (102), 16-18.19-21.29 u 22-23 R/. (17): Il-Mulej jerġa' jibni lil Sijon, u jidher fis-sebħ tiegħu Ħa jkollhom il-ġnus il-biża' ta' ismek, Mulej, u s-slaten kollha tal-art il-biża' tas-sebħ tiegħek, meta l-Mulej jerġa' jibni lil Sijon, u jidher fis-sebħ tiegħu. U jisma' t-talb tal-mitluqin, ma jistmellx it-talb tagħhom. R/. Jinkiteb dan għan-nisel li għad jiġi, u poplu ġdid għad ifaħħar lill-Mulej. Il-Mulej iħares 'l isfel mill-għoli tas-santwarju tiegħu, u jittawwal mis-sema lejn l-art, biex jisma' l-krib tal-ilsiera, biex jeħles 'il dawk li huma għall-mewt. R/. Ulied il-qaddejja tiegħek ikollhom darhom; nisilhom jibqa' għal dejjem quddiemek. U hekk jixxandar f'Sijon isem il-Mulej, u f'Ġerusalemm it-tifħir tiegħu, meta l-popli flimkien jinġemgħu, u saltniet biex jaqdu l-Mulej. R/. AKKLAMAZZJONI QABEL L-EVANĠELJU Ġw 1, 49b Rabbi, int l-Iben ta' Alla, inti s-sultan ta' Iżrael! Jew meta taħbat is-sena A ara Atti 16, 14b Iftħilna qalbna Mulej, biex nifhmu dak li jgħidilna Ibnek. EVANĠELJU Ordnali niġi ħdejk fuq l-ilma. Qari mill-Evanġelju skont San Mattew Wara li l-folla kielet, Ġesù minnufih ġiegħel lid-dixxipli jitilgħu fuq id-dgħajsa u jmorru qablu x-xatt l-ieħor, sakemm jibgħat lin-nies. Wara li bagħat lin-nies, tela' waħdu fuq l-għoljiet biex jitlob. Xħin sar filgħaxija kien għadu hemm fuq, waħdu. Id-dgħajsa kienet diġà f'nofs il-baħar titħabat mal-mewġ, għax kellhom ir-riħ kontra tagħhom. Fir-raba' sahra tal-lejl mar lejn in-naħa tagħhom miexi fuq il-baħar. Huma rawh miexi fuq il-baħar u twerwru. "Dan xi fantażma!" qalu; u qabdu jgħajtu bil-biża'. Iżda hu minnufih kellimhom u qalilhom: "Agħmlu l-qalb, jiena hu, tibżgħu xejn!". Wieġeb Pietru u qallu: "Mulej, jekk huwa int, ordnali niġi ħdejk fuq l-ilma". "Ejja!", qallu Ġesù. Pietru niżel mid-dgħajsa, u qabad jimxi fuq l-ilma u jersaq lejn Ġesù. Iżda meta ra li r-riħ kien qawwi, baża', ħabat jegħreq, u beda jgħajjat u jgħid: "Salvani, Mulej!". Malajr Ġesù medd idu, qabdu, u qallu: "Bniedem ta' fidi żgħira, għaliex iddubitajt?". Meta mbagħad it-tnejn telgħu fid-dgħajsa, ir-riħ waqaf. Dawk li kienu fid-dgħajsa nxteħtu jqimuh u qalulu: "Tassew, int Bin Alla!". Qasmu għan-naħa l-oħra u marru fl-art ta' Ġennesaret. In-nies ta' hemm għarfuh, u xerrdu l-aħbar ma' dawk l-inħawi kollha. Bdew iressqulu quddiemu l-morda kollha u jitolbuh iħallihom imissulu mqar tarf il-libsa; u dawk kollha li messewh fiequ. Il-Kelma tal-Mulej R/. Tifħir lilek Kristu Jew meta taħbat is-sena A EVANĠELJU Kull siġra li ma ħawwilhiex Missieri li hu fis-smewwiet tinqala'. Qari mill-Evanġelju skont San Mattew F'dak iż-żmien, xi Fariżej u kittieba minn Ġerusalemm resqu fuq Ġesù u qalulu: "Dan l-għala d-dixxipli tiegħek jiksru t-tradizzjonijiet ta' missirijietna? Għax huma ma jaħslux idejhom qabel ma jieklu!". Imbagħad sejjaħ lill-folla lejh u qalilhom: "Isimgħuni u ifhmuni!". Mhux dak li jidħol mill-fomm itebba' lill-bniedem, imma dak li joħroġ mill-fomm, dan hu li jtebba' lill-bniedem!". Resqu lejh imbagħad id-dixxipli u qalulu: "Taf li l-Fariżej skandalizzaw ruħhom meta semgħu din il-kelma?". Iżda hu weġibhom: "Kull siġra li ma ħawwilhiex Missieri li hu fis-smewwiet tinqala' mill-għeruq. Ħalluhom: dawk għomja mexxejja tal-għomja; jekk agħma jmexxi lil agħma ieħor, it-tnejn jaqgħu ġol-ħofra!". Il-Kelma tal-Mulej R/. Tifħir lilek Kristu
Qari tal-Quddies tat-Tlieta tat-XVIII-il ġimgħa matul is-Sena. San Ġwann Marija Vianney, Presbiteru (TO)